CHOW-RATCH วางศิลาฤกษ์โซลาร์ฟาร์มญี่ปุ่น 22.68 MW คาดเริ่มเดินเครื่องปี 59
CHOW-RATCH วางศิลาฤกษ์โครงการโซลาร์ฟาร์มญี่ปุ่น กำลังการผลิต 22.68 เมกะวัตต์ คาดเริ่มก่อสร้างเดินเครื่องปี 59
2 มิ.ย. 2558

ผู้สื่อข่าวรายงานว่า บริษัท เชาว์ สตีล อินดัสทรี้ จำกัด (มหาชน) หรือ CHOW และ บริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH ประกอบพิธีวางศิลาฤกษ์และตอกเสาเข็มปฐมฤกษ์ก่อสร้างโครงการร่วมทุนโรงไฟฟ้าพลังแสงอาทิตย์อิวากิ จังหวัดฟูกูชิมะ ประเทศญี่ปุ่น กำลังการผลิต 22.68 เมกะวัตต์ ซึ่งเป็นหนึ่งในสองโครงการร่วมทุนระหว่างกลุ่มราชบุรีโฮลดิ้ง กับกลุ่มเชาว์สตีลในประเทศญี่ปุ่น  หลังจากที่ลงนามในสัญญาก่อสร้างมูลค่ากว่า 7 พันล้านเยนหรือประมาณ 2 พันล้านบาท
ด้านนายพงษ์ดิษฐ พจนา กรรมการผู้จัดการใหญ่ RATCH เปิดเผยว่า บริษัทได้ร่วมลงทุนในโครงการโรงไฟฟ้าพลังงานแสงอาทิตย์อิวากิ และอูเอดะ กำลังการผลิตรวม 33 เมกะวัตต์ ถือเป็นความสำเร็จก้าวแรกในการสร้างฐานธุรกิจในญี่ปุ่น ซึ่งธุรกิจพลังงานแสงอาทิตย์ถือเป็นตลาดที่ศักยภาพมาก เพราะรัฐบาลญี่ปุ่นมีนโยบายส่งเสริมและสนับสนุนการรับซื้อไฟฟ้าจากพลังงานแสงอาทิตย์
โดยบริษัทมีเป้าหมายจะขยายการลงทุนให้ได้ราว 200 เมกะวัตต์ เพื่อสร้างมูลค่าองค์กรให้เพิ่มขึ้นได้อย่างมีนัยสำคัญ การผนึกเป็นพันธมิตรธุรกิจระหว่างกลุ่มราชบุรีโฮลดิ้งและกลุ่มเชาว์สตีล ยังคงเป็นกลยุทธ์สำคัญที่ต้องสานต่อเพื่อเพิ่มขีดความสามารถและศักยภาพการแข่งขันในต่างประเทศของทั้งสองฝ่าย โดยทั้งสองฝ่ายตั้งใจที่จะร่วมลงทุนโครงการพลังงานแสงอาทิตย์ในระยะที่สองที่ญี่ปุ่น รวมทั้งแสวงหาโอกาสการลงทุนอื่นๆ ในอาเซียนร่วมกันอีกด้วย
ฝ่ายนายอนาวิล จิรธรรมศิริ ประธานกรรมการบริหาร CHOW เปิดเผยว่า หลังจากการวางศิลาฤกษ์แล้วก็จะเป็นขั้นตอนการก่อสร้าง ซึ่งจะเริ่มขึ้นพร้อมๆ กับการก่อสร้างโรงไฟฟ้าอูเอดะ คาดว่าทั้งสองโครงการจะแล้วเสร็จพร้อมจำหน่ายกระแสไฟฟ้าในเชิงพาณิชย์ให้กับการไฟฟ้าของประเทศญี่ปุ่นได้ภายในปลายปี 59 ตามเป้าหมายที่ได้วางไว้ 
ทั้งนี้ความร่วมมือกับกลุ่ม RATCH ซึ่งมีประสบการณ์สูงด้านการลงทุนธุรกิจผลิตไฟฟ้าทั้งในและต่างประเทศจะช่วยเสริมศักยภาพและเพิ่มความแข็งแกร่งด้านการเงินให้กับโครงการทั้งสอง  และเชื่อมั่นว่าหลังจากนี้ จะได้เห็นความร่วมมือของทั้งสองฝ่ายเพื่อขยายการลงทุนในโครงการอื่นๆ ตามมาในไม่ช้า
อนึ่ง โครงการโรงไฟฟ้าพลังแสงอาทิตย์ อิวากิ จังหวัดฟูกูชิมะ ขนาดกำลังผลิต 22.68 เมกะวัตต์ เป็นหนึ่งใน 2 โครงการแรกที่เกิดขึ้นภายหลังการบรรลุข้อตกลงเป็นพันธมิตรทางธุรกิจเพื่อลงทุนในโครงการผลิตไฟฟ้าพลังงานแสงอาทิตย์ในประเทศญี่ปุ่นร่วมกับกลุ่มเชาว์สตีล
ส่วนอีกหนึ่งโครงการคือ โรงไฟฟ้าพลังงานแสงอาทิตย์อูเอดะ จังหวัดนากาโน่ มีกำลังการผลิต 10.8 เมกะวัตต์  ซึ่งทั้งสองโครงการมีสัญญาซื้อขายไฟฟ้าระยะยาวอายุ 20 ปี กับผู้รับซื้อไฟฟ้ารายใหญ่ของภูมิภาค พร้อมทั้งได้รับการสนับสนุนจากรัฐบาลญี่ปุ่น ในการรับซื้อไฟฟ้าในรูปแบบ FIT (Feed-in tariff) ที่อัตรา 40 เยน ต่อหน่วย (ไม่รวมภาษีการบริโภค) โดยได้ตั้งเป้าหมายสำหรับการจ่ายกระแสไฟฟ้าในเชิงพาณิชย์ภายในปี 59